SKRIFTLIG FORESPØRGSEL E-4162/00

af Gorka Knörr Borràs (Verts/ALE) til Kommissionen

(16. januar 2001)

Om: Vic-Olot-aksen

Vejprojektet Vic-Olot-aksen i den nordøstlige del af Spanien har vakt bekymring i brede sektorer af befolkningen og i størstedelen af de politiske grupper i den autonome region Catalonien.

Årsagerne til bekymringen er:

1. De miljømæssige og socioøkonomiske virkninger i Garroxta-distriktet i provinsen Gerona

2. Lovligheden af projektbehandlingen, opsplitningen af det oprindelige projekt i tre dele, den foretagne vurdering af virkningerne på miljøet og overensstemmelsen med Rådets direktiver 92/43/EØF(1) om bevaring af naturtyper samt vilde dyr og planter, 79/409/EØF(2), om beskyttelse af vilde fugle og 97/11/EF(3) om vurdering af visse offentlige og private projekters indvirkning på miljøet

3. Det forhold, at det forsøges at sælge projektet som en del af den catalanske tværakse (C-25), som er et helt andet projekt.

Er det nødvendigt, at en vej indgår i det transeuropæiske vejnet for at søge om støtte fra Samhørighedsfonden? Er en generel ansøgning om støtte fra Samhørighedsfonden tilstrækkelig, eller er det nødvendigt at specificere, hvilket projekt støtten anvendes til? Har Kommissionen kendskab til, at Vic-Olot-aksen, C-37, og den catalanske tværakse, der har betegnelsen C-25, er to forskellige projekter? Indgår den catalanske tværakse (vejforbindelse mellem Lérida-Vic-Gerona) i det transeuropæiske vejnet? Gør Vic-Olot-aksen? Er der søgt om støtte fra Samhørighedsfonden til strækningen Manlleu-Torell i Vic-Olot-aksen? Har Kommissionen i bekræftende fald kendskab til undersøgelsen af dette projekts virkninger på miljøet og dets overensstemmelse med direktiv 85/337/EØF(4)?

Er der vedtaget ny EU-lovgivning om tunneler på baggrund af ulykken i Mont Blanc-tunnelen (Alperne)? Vil Kommissionen i bekræftende fald oplyse undertegnede herom?

(1) EFT L 206 af 22.7.1992, s. 7.

(2) EFT L 103 af 25.4.1979, s. 1.

(3) EFT L 73 af 14.3.1997, s. 5.

(4) EFT L 175 af 5.7.1985, s. 40.

Svar afgivet på Kommissionens vegne af Michel Barnier

(15. marts 2001)

Ifølge Europa-Parlamentets og Rådets beslutning nr. 1692/96/EF af 23. juli 1996 om Fællesskabets retningslinjer for udvikling af det transeuropæiske transportnet(1) er det planen, at vejforbindelsen mellem Lerida, Vic og Gerona skal være en del af dette transportnet.

Der er blevet gennemført en undersøgelse af den pågældende vejstræknings indvirkning på miljøet, og der er ikke konstateret nogen negativ indvirkning.

Samhørighedsfonden bidrager til medfinansieringen af projekter vedrørende det transeuropæiske transportnet og på visse betingelser også i nogle tilfælde de regionale tilslutninger til disse transportnet. For at medlemsstaten kan nyde godt af en sådan støtte, skal den indgive en specifik ansøgning med oplysning om blandt andet projektets nøjagtige lokalisering og de vigtigste tekniske karakteristika. Kommissionen har hidtil ikke modtaget nogen ansøgning om medfinansiering gennem Samhørighedsfonden af Vic-Olot-aksen.

Der findes ikke på nuværende tidspunkt nogen EU-lovgivning om tunnelsikkerhed. Kommissionen vil i de kommende måneder gennemgå de gældende regler i medlemsstaterne og i givet fald foreslå foranstaltninger på EU-plan.

(1) EFT L 228 af 9.9.1996.